Езус нікога са сваіх вучняў не паклікаў у сінагозе. Ён увайшоў у іх паўсюдзённасць і ў ёй звярнуўся да іх са сваім заклікам. Тыя, аб пакліканні якіх ідзе гаворка ў сённяшнім Евангеллі, былі пакліканыя падчас працы, якая звязаная з лоўляй рыбы. Больш таго, Езус прамаўляе да іх мовай і вобразамі, якія для іх зразумелыя. Ён не кажа будучым вучням, што яны стануць вялікімі прапаведнікамі альбо лідэрамі, не паказвае містычныя ўяўленні. Бог аб’яўляецца нам і прамаўляе да нас так, каб мы былі ў стане гэта прыняць. Не наказвае нам разгадваць галамаломкі і затаіўшы дыханне шукаць Яго ў эзатэрыцы. Гэта мы звычайна стараемся ўскладніць рэчаіснасць аб’яўлення, якая насамрэч вельмі простая: Бог ёсць любоўю. Нашым адказам на Яго выйсце да нас павінна быць навяртанне і вера.